FLD får lærling fra Australien - Finn L. & Davidsen A/S
FLD får lærling fra Australien
Som et led i et innovativt lærlingeprogram fortsætter udvekslingen af lærlinge fra Australien. Således får vi d. 17. august besøg af Thomas Fenwick, som er i VVS-lære hos det australske entreprenørfirma Cooke & Dowsett. Thomas skal være hos os i en måned.
Hos Finn L. & Davidsen er det vores ambition at være en af de mest eftertragtede arbejdspladser for lærlinge indenfor el- og vvs faget. Vi evaluerer løbende på vores uddannelsesprogram, og vi forsøger altid at gøre vores lærlinge så dygtige som overhovedet muligt, imens de er her.
For tre år siden startede vi et udvekslingsprogram med virksomheden Cooke og Dowsett i Australien, hvor vi sendte en af vores lærlinge ned i en måned. Nu sender den australske entreprenørvirksomhed en af deres lærlinge op til os. Han hedder Thomas Fenwick, er 21 år og starter d. 17. august.
Thomas Fenwick skal være hos FLD i en måned, hvor han gennemgår alt fra kultur og forventninger i FLD, til teori og praktisk udførelse.
"Installationsmæssigt stilles der nogle andre krav i Danmark end i Australien, så vi forventer at kunne lære den unge mand en lang række spændende ting", siger Anders Spiegelhauer som er Business Development Manager i FLD og ligeledes ansvarlig for lærlinge.
"Udvekslingen er et led i en større strategi om at skabe en attraktiv læreplads, hvor vi har mulighed for at belønne de lærlinge, der yder den bedste indsats. Den lærling der ved hvordan man agerer på en arbejdsplads, hvordan man er en god kollega, og som udviser ansvarlighed og engagement. Den lærling vil vi gerne belønne med en ekstra dimension på uddannelsen. Og livet. For det giver en kæmpe ballast og er virkelig en stor oplevelse at komme ud og bo og arbejde i et andet land", fortæller indehaver Lasse Houengaard som selv blev sendt til Tyskland for at arbejde i tre måneder, da han som ung var i lære som VVS grossist.
Thomas Fenwick vil den første uge gennemgå en del teori samt en generel præsentation af virksomheden, samt besøge flere af de igangværende byggeprojekter.